PROJEKTS



OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

SAISTOŠIE NOTEIKUMI

Ogrē

|  |  |
| --- | --- |
| 2025. gada \_\_. \_\_\_\_\_\_\_\_\_\_\_ | Nr.\_\_/2025 |
|  | (protokols Nr.\_\_; \_\_\_\_.) |

**Par reklāmas un reklāmas objektu izvietošanas kārtību**

**Ogres novadā**

*Izdoti saskaņā ar*

*Pašvaldību likuma 45. panta otrās daļas 4. punktu*

*Reklāmas likuma 7. panta trešo daļu*

*Ministru kabineta 2012. gada 30. oktobra noteikumu Nr. 732*

*"Kārtība, kādā saņemama atļauja reklāmas izvietošanai publiskās vietās vai vietās,*

 *kas vērstas pret publisku vietu" 28., 31. un 45. punktu*

**I. Vispārīgie jautājumi**

1. Saistošie noteikumi (turpmāk – Noteikumi) nosaka reklāmas izvietošanas kārtību publiskās vietās un vietās, kas vērstas pret publisku vietu, afišu stabu un stendu izmantošanas kārtību, kārtību, kādā veicama reklāmas vai reklāmas objektu izvietošanas uzraudzība un kontrole, kā arī administratīvos sodus par Noteikumu pārkāpšanu.
2. Noteikumi paredz, ka reklāma, izņemot norādi, izkārtni, autobusu pieturvietas, afišu stabus un mobilo reklāmu, ir izvietojama tikai uz digitālajiem ekrāniem.
3. Tiesības izvietot reklāmu vai reklāmas objektus ir visām personām, kuras Ogres novada pašvaldībā (turpmāk – Pašvaldība) saņēmušas reklāmas izvietošanas atļauju, kas apliecina tiesības izvietot reklāmu vai reklāmas objektu, kā arī samaksājušas nodevu par reklāmas izvietošanu saistošajos noteikumos par pašvaldības nodevām noteiktajā kārtībā. Grafiskā dizaina maiņas gadījumā tiek piemēroti Noteikumi.
4. Noteikumi paredz, ka uz būves vienas fasādes attiecīgajā juridiskā persona var izvietot vienu reklāmu. Minētais nosacījums neattiecas uz gadījumiem, kad reklāmas laukumi ir paredzēti skaņoti ar Pašvaldības centrālās administrācijas Ogres novada būvvaldes (turpmāk – Būvvalde) akceptētu būvniecības ieceri.
5. Mobilās reklāmas objektus, izņemot reklāmas uz sabiedriskā transporta un taksometra, aizliegts novietot ilgstošai stāvēšanai apdzīvotu vietu ielu teritorijā, autostāvvietās, laukumos u. c. vietās, kas pārredzamas no publiskas ārtelpas.
6. Ogres novada pašvaldības policijas un Pašvaldības amatpersonām ir tiesības veikt kontroli pār reklāmas un reklāmas objektu izvietošanas kārtību, tostarp pieprasīt reklāmas devējam uzrādīt reklāmas atļauju elektroniski vai papīra formātā.
7. Reklāmu vai reklāmas objektus ir aizliegts:
	1. izvietot patvaļīgi;
	2. novilkt starp būvēm un citām konstrukcijām, izņemot atbilstoši saskaņotai īslaicīgai reklāmai;
	3. uzkrāsot, uzlīmēt, gravēt, izklāt uz ceļa seguma, izņemot tirdzniecības centru teritorijas ārpus teritorijām, kurām saskaņā ar normatīvajiem aktiem noteikts īpašs statuss;
	4. izvietot ar specefektiem (skaņas, zibšņa, uguns, bākuguņu, mirgojošu gaismas vadu, dūmu un cita veida efekti);
	5. izvietot tuvāk par 50 (piecdesmit) metriem no piemiņas vietas un kapu teritorijas ārējām robežām, ja teritorijas plānojumā, lokāplānojumā vai detālplānojumā (ja tāds izstrādāts) nav noteikts citādi (izņemot izkārtni);
	6. izvietot uz konstrukcijām, kas nav paredzētas reklāmu izmantošanai, piemēram, apgaismojuma stabiem, žogiem, mastiem, balstiem, kokiem, satiksmes organizācijas līdzekļiem un citām konstrukcijām;
	7. izvietot uz inženierbūvēm un to konstrukcijām, piemēram, elektrības sadales kastēm, transformatoriem, laipām un citām inženierbūvēm ;
	8. uzstādīt uz ūdens, kuģošanas līdzekļiem, piemēram, pontoniem, plostiem, laivām u.tml., un citiem izvietošanas palīglīdzekļus. Aizliegums neattiecas uz reģistrētu ūdenstransportu, kas tiek izmantots tūrisma un atpūtas uzņēmējdarbības nodrošināšanai, un publiska pasākuma reklāmu, ja pasākums norisinās uz ūdens;
	9. izvietot uz sastatnēm, nojumēm, žogiem un citām pagaidu vai īslaicīgās lietošanas konstrukcijām. Minētais nosacījums neattiecas uz Pašvaldības organizēto tirdziņu, gadatirgu, sporta un kultūras pasākumu dalībniekiem pasākuma norises laikā;
	10. eksponēt uz būves, kura klasificēta, kā vidi degradējoša;
	11. eksponēt uz vizuāli bojāta reklāmas objekta;
	12. izvietot tuvāk par 100 m vienu no otra, izņemot, digitālos ekrānus, ja tiek pārraidīta tikai ar kultūru, tūrismu vai sportu saistīta informācija, norādes, izkārtnes, afišu stabus, Reklāmas autobusu pieturās.
8. Teritorijās, kurās saskaņā ar normatīvajiem aktiem atrodas kultūrvēsturisks objekts vai noteikts īpašs statuss, aizliegts:
	1. reklāmas objektiem izmantot plastikāta gaismas kastes, polivinilhlorīda un citus plastikāta materiālu bannerus un digitālos ekrānus, izņemot, ja tas ir saskaņots Būvvaldē būvniecības ieceri;
	2. izvietot reklāmas objektus, kas izgatavot no auduma vai cita elastīga materiāla (PVC audums u.tml.);
	3. izvietot reklāmas objektus, kas projicējas jumta plaknē, ja Būvvaldē akceptēta būvniecības iecere, kurā paredzēta attiecīgo reklāmas objektu būvniecība;
	4. izvietot reklāmas pilonus, izņemot, ja Būvvaldē akceptēta būvniecības iecere, kurā paredzēta attiecīgo pilonu būvniecība;
	5. novietot digitālo ekrānu, ja tā izmērs ir liekāks par 1200 mm x 600 mm, izņemot digitālos ekrānus, kuros tiek pārraidīta tikai ar kultūru, tūrismu vai sportu saistīta informācija.
9. Persona, kura vēlas izvietot reklāmu vai reklāmas objektu, vai mainīt grafisko dizainu reklāmai publiskā vietā vai vietā, kas vērsta pret publisku vietu, Pašvaldības klientu apkalpošanas centrā iesniedz reklāmas vai reklāmas objekta projektu, elektroniski - ogredome@ogresnovads.lv vai papīra formātā, noformētu atbilstoši Ministru kabineta noteikumiem, kas regulē reklāmas izvietošanu publiskās vietās vai vietās, kas vērstas pret publisku vietu.

**II. Reklāmas vai reklāmas objekta bez piesaistes zemei izvietošanas nosacījumi**

1. Reklāmām un izkārtnēm vienas ēkas ietvaros vēlams būt saskanīgos toņos un izmēros, veidojot kopēju kompozīciju ar ēkas arhitektūru un apkārtējās vides koloristisko risinājumu.
2. Izvietojot reklāmu, ievēro:
	1. ēkas proporcijas;
	2. fasādes dalījumu ar logiem, durvīm, dzegām, karnīzēm;
	3. vienas ēkas ietvaros izkārtnēm un citai izvietojamai reklāmai izstrādājams vienots reklāmas izvietojuma risinājums (ciktāl tas skar veidu, izmēru, proporcijas).
3. Reklāmu un izkārtni aizliegts izvietot:
	1. uz būvēm tā, ka tās pārveido būves siluetu vai traucē kultūrvēsturisku vērtību uztveri;
	2. aizsedzot būves arhitektoniskās detaļas (logus, dzegas, fasādes dekorus u.c.);
	3. uz būvju erkeriem, balkoniem, lodžijām;
	4. uz ekspluatācijā nenodotām būvēm, izņemot 18. punkta nosacījumus;
	5. uz patvaļīgi uzbūvētām būvēm;
	6. uz būves, izņemot reklāmu, ja izkārtnē norādītā saimnieciskā darbība neatbilst nekustamā īpašuma, attiecīgās būves vai telpu grupas lietošanas veidam (lietošanas veids atbilst teritorijas plānojumam vai lokālplānojumam, vai reģistrēts Valsts Kadastra informācijas sistēmā).
4. Ja objektīvu iemeslu dēļ, piemēram, fasādes remontam nepiemērota sezona, attiecīgā nekustamā īpašuma tirdzniecība vai citu līdzīgu apstākļu dēļ, reklāmu vai izkārtni paredzēts izvietot uz nesakārtotas fasādes, kas Pašvaldības saistošajos noteikumos par būvju uzturēšanu noteiktajā kārtībā klasificēta kā vidi degradējoša būve, tad reklāmas atļauju izsniedz uz 4 (četriem) mēnešiem. Minēto termiņu var pagarināt, kopā nepārsniedzot 6 (sešus) mēnešus.
5. Reklāmu un izkārtņu kopējais laukums fasādē nedrīkst būt lielāks par 30% no būves (būvju sekciju un daļu) vienas fasādes kopējā laukuma, izņemot ja Būvvaldē ir akceptēta būvniecības iecere, kurā iekļauta fasāde ar reklāmu un izkārtņu izvietojuma tehnisko zīmējumu.
6. Par reklāmas grafiskā dizaina maiņu netiek uzskatīta komersanta (piemēram, lielveikala) pārdošanas piedāvājuma maiņa, ja objekts atrodas uz komercobjekta fasādes un reklāmas objektam, uz kura tiek izvietota šī reklāma, ir saņemta reklāmas izvietošanas atļauja.
7. Izvietojot reklāmu un izkārtni reklāmas devēja un reklāmas izplatītāja pienākums ir:
	1. nodrošināt reklāmas un izkārtnes izvietošanas konstruktīvo noturību visā tās izvietošanas, ekspluatācijas un demontāžas laikā;
	2. nodrošināt, lai reklāma un izkārtne neradītu nelabvēlīgu ietekmi uz būves ekspluatāciju, kā arī neradītu apdraudējumu cilvēku drošībai;
	3. saņemt attiecīgo inženierkomunikāciju turētāju saskaņojumu, ja to nosaka normatīvie akti.
8. Izvietojot reklāmu, kas atbrīvota no Pašvaldības nodevas, ziņas par pasākumu sponsoriem un atbalstītājiem (logotipi, komersantu firmas, juridisku personu nosaukumi, preču zīmes) nedrīkst aizņemt vairāk par 20% no kopējās vizuālās informācijas platības.
9. Pašvaldībā saskaņotu reklāmu, kas nav izkārtne, bet izvietota būvniecības laikā uz pagaidu pārsega vai sieta, kas izvietots uz būves fasādes vai fasādes sastatnēm, var eksponēt ne ilgāk kā vienu gadu. Pēc reklāmas atļaujas termiņa beigām reklāma atkārtoti jāsaskaņo Pašvaldībā.
10. Uz reklāmu, kas ir saistīta ar nekustamā īpašuma, kurā izvietota reklāma, pārdošanu, iznomāšanu vai izīrēšanu neattiecas prasība izvietošanai uz digitālā ekrāna, kā arī to ir atļauts izvietot uz būves balkona margām vai lodžijas margām, ja būve atrodas ārpus teritorijas, kurai saskaņā ar normatīvajiem aktiem noteikts īpašs statuss.
11. Ja reklāma vai izkārtne pievienota elektrosistēmai, tad elektropiegādes tīkla pievada risinājumam jābūt novietotam konstrukcijā tā, lai tas nebūtu vizuāli redzams.
12. Ja izkārtne izvietota perpendikulāri būves fasādei, tās izveidei jāievēro sekojoši nosacījumi:
	1. maksimāli pieļaujamais konstrukcijas izvirzījums no būvlaides ir 1 m, ja attālums no konstrukcijas ārējās malas līdz brauktuvei nav mazāks par 0,7 m;
	2. konstrukcijas apakšējā mala nedrīkst atrasties zemāk par 3 m no zemes vai ietves seguma virsmas pie sienas. Zemāki izvirzījumi līdz 2,5 m atļauti, ja ietve ir platāka par 1,5 m, izvirzījums nav lielāks par 30 cm un ietves platums no konstrukcijas ārējās malas līdz brauktuvei ir ne mazāks kā 1,5 m;
	3. tā nedrīkst būt izgatavota no auduma vai cita elastīga materiāla (PVC audums u. tml.).
13. Paralēli būves fasādei, izvietojot reklāmu un izkārtni, visas konstrukcijas izvirzījums no būvlaides nedrīkst būt lielāks par 0,5 m.
14. Pārvietojami reklāmas objekti (slietņi u.c.) drīkst atrasties vietās, kur tie netraucē gājēju un transporta kustību. Tos izvietojot uz ietvēm un celiņiem, brīvajam gājēju kustības zonas platumam jābūt ne mazākam par 1,5 m, reklāmas kopējais platums nedrīkst būt lielāks par 1 m, kopējais augstums lielāks par 1 m, dziļums 1 m, pieļaujams viens slietnis pie viena reklamētā objekta. Minētā reklāma izvietojama ne tālāk kā 2 m no objekta ieejas, kurā tieši tiek veikta saimnieciskā darbība.

**III. Reklāmas vai reklāmas objekta ar piesaisti zemei izvietošanas nosacījumi**

1. Izvietojot reklāmu vai reklāmas objektu ar piesaisti zemei, ievēro šādus nosacījumus:
	1. nedrīkst aizsegt skatu uz ainaviski vērtīgām teritorijām un skatu punktiem, pieminekļiem, Valsts aizsargājamo kultūras pieminekļu sarakstā ietvertiem objektiem, baznīcām un ielu perspektīvu;
	2. izvietojot reklāmu, aizliegta atsaišu, atsvaru un pamatu balstu lietošana;
	3. metāla konstruktīvos elementus un balstus, kas izmantoti reklāmas objekta izvietošanai, ieteicams krāsot pelēkā (RAL 7016) vai melnā (RAL 9005) tonī;
	4. elektroapgādi nodrošina, izmantojot pazemes kabeļus;
	5. veicot inženierkomunikāciju būvniecību vai ielu pārbūvi, reklāmas, kas izvietotas ielu sarkanajās līnijās un būvlaidē, reklāmas devējs par saviem līdzekļiem demontē pēc Pašvaldības rakstiska pieprasījuma vai abpusēji vienojoties nekustamā īpašuma īpašniekam ar būvdarbu veicēju.
2. Reklāmas ar piesaisti zemei izvieto uz vienotas līnijas, kas ir paralēla vai perpendikulāra brauktuvei – vienas ielas kvartāla un ceļa ietvaros.

**IV. Noteikumi tīkla reklāmas izvietošanai**

1. Par tīkla reklāmu izvietošanu publiskās vietās vai vietās, kas vērstas pret publisku vietu Ogres novadā noslēdz vienošanās līgumu ar Pašvaldību.
2. Tīkla reklāmas objektu izvietošana, ekspluatācija un demontāža veicama atbilstoši Noteikumu prasībām.
3. Tīkla reklāmas objektiem Pašvaldība izsniedz kopīgu reklāmas objektu izvietošanas atļauju. Tīkla reklāmas izvietotājs elektroniski informē Pašvaldību par izvietojamām reklāmām un to maiņu, nosūtot izvietojamo reklāmu vizualizāciju.

**V. Reklāmas izvietošana uz Pašvaldībai piederošiem objektiem, īpašumiem un zemes**

1. Uz Pašvaldībai piederošiem vai Pašvaldības kapitālsabiedrības īpašumā vai valdījumā esošiem reklāmas objektiem prioritāri izvietojama informācija par Pašvaldības organizētajiem un atbalstītajiem pasākumiem.
2. Uz Pašvaldībai piederošiem vai Pašvaldības kapitālsabiedrības īpašumā vai valdījumā esošiem reklāmas objektiem:
	1. atļauts izvietot tikai īslaicīgas reklāmas, t.i. afišas, plakātus, paziņojumus par pasākumiem, lekcijām, izstādēm, koncertiem, u.tml. pasākumiem, ar norādītu pasākuma norises laiku, vietu un pasākuma rīkotāju;
	2. afišai jābūt izgatavotai no speciāli tam paredzēta, kvalitatīva un mitrumizturīga materiāla, tā nevar būt sastiprināta no vairākām daļām;
	3. afišu izvietošanu nodrošina Pašvaldības deleģēta persona.
3. Reklāmas vai reklāmas objekta izvietošanai uz Pašvaldībai piederoša nekustamā īpašuma tiek organizēta nomas tiesību izsole normatīvajos aktos noteiktajā kārtībā.

**VI. Digitālo ekrānu izvietošanas nosacījumi**

1. Digitālos ekrānus nodrošina ar gaismas sensora vadības sistēmu, kura digitālā ekrāna darbības laikā automātiski pielāgo tā spilgtuma intensitāti ārējās vides gaismas apstākļiem vai nepieciešamības gadījumā samazina tā spilgtuma intensitāti. Aizliegts izmantot strauji mainīgus, pēkšņus un intensīvus gaismas efektus.
2. Pašvaldībai, izsniedzot digitālās reklāmas izvietošanas atļauju un izvērtējot apbūves un satiksmes plūsmas intensitāti, ir tiesības ierobežot digitālā ekrāna izstarotās gaismas intensitāti diennakts tumšajā laikā.
3. Digitālajā ekrānā pārraidītā reklāma nedrīkst dominēt pār apkārtējo izgaismojumu.
4. Digitālo ekrānu aizliegts izvietot perpendikulāri ēkas fasādei.
5. Digitālajam ekrānam Pašvaldība izsniedz reklāmas objekta izvietošanas atļauju. Digitālā ekrāna reklāmas izvietotājs elektroniski informē Pašvaldību par izvietojamām reklāmām un to maiņu, nosūtot izvietojamo reklāmu vizualizāciju.

**VII. Reklāmas vai reklāmas objekta demontāža**

1. Reklāmas devējam, bet, ja tas nav noskaidrojams vai tāda nav, tad zemesgabala vai būves, uz kuras izvietota reklāma vai reklāmas objekts, īpašniekam vai tiesiskajam valdītājam ir pienākums demontēt reklāmu vai reklāmas objektu, sakārtojot izvietošanas vietu (fasādes krāsojumu, labiekārtojumu, veicot reklāmas nesēja un to pamatu demontāžu utt.), ja:
	1. reklāma vai reklāmas objekts neatbilst Noteikumu nosacījumiem un reklāmas devējs nav uzsācis Noteikumiem atbilstošas reklāmas vai reklāmas objekta saskaņošanu 2 (divu) gadu laikā no Noteikumu spēkā stāšanās dienas;
	2. reklāma vai reklāmas objekts tiek eksponēts bez izvietošanas atļaujas;
	3. reklāma vai reklāmas objekts uzstādīts neatbilstoši atļaujai;
	4. nav veikts Pašvaldības nodevas maksājums par reklāmas izvietošanu;
	5. beidzies reklāmas atļaujā noteiktais termiņš;
	6. reklāma vai reklāmas objekts kļuvis bīstams, apdraudot personu dzīvību, veselību, drošību vai īpašumu.
2. Ja Pašvaldība konstatē Noteikumu 37.6. apakšpunktā noteiktos apstākļus, tā informē reklāmas devēju, bet, ja tas nav noskaidrojams, sasniedzams vai tāda nav, tad zemesgabala vai būves, uz kuras izvietota reklāma vai reklāmas objekts, īpašnieku vai tiesisko valdītāju par konstatēto bīstamību, un tam ir pienākums 3 (trīs) dienu laikā novērst bīstamību, informējot Pašvaldību. Ja bīstamība minētajā termiņā nav novērsta, Pašvaldības deleģēta persona ir tiesīga veikt nepieciešamos pasākumus bīstamības novēršanai. Zaudējumus, kas radušies, veicot nepieciešamos pasākumus reklāmas vai izkārtnes bīstamības novēršanai, atlīdzina reklāmas devējs, bet, ja tas nav noskaidrojams, tad zemesgabala vai būves īpašnieks vai tiesiskais valdītājs.
3. Pašvaldība ir tiesīga pārtraukt reklāmas vai reklāmas objekta eksponēšanu un Pašvaldības deleģētai personai ir tiesības demontēt reklāmas objektu, ja reklāma Noteikumu 49. punktā noteiktajā termiņā nav pārveidota par digitālo ekrānu.
4. Pašvaldības deleģētās personas demontēto reklāmu vai reklāmas objektu reklāmas devējam ir tiesības saņemt pēc lēmuma par soda piemērošanu spēkā stāšanās un soda nomaksas, bet ne vēlāk kā 42. punktā noteiktajā termiņā.
5. Pirms reklāmas objekta demontāžas darbu uzsākšanas Pašvaldības deleģēta persona sastāda apsekošanas aktu, kurā fiksē reklāmas objekta tehnisko un vizuālo stāvokli, aktam pievieno fotofiksācijas.
6. Demontētos reklāmas objektus Pašvaldība uzglabā 2 (divus) mēnešus, pēc tam tā tiek utilizēta un reklāmas devējs nav tiesīgs prasīt kompensāciju par demontēto un utilizēto reklāmas objektu.
7. Reklāmas devējs pēc reklāmas atļaujas derīguma termiņa beigām vai pēc saimnieciskās darbības veikšanas beigām, reklāmas objektu demontē 5 (piecu) darbdienu laikā.

**VIII. Administratīvā atbildība par Noteikumu neievērošanu**

1. Par reklāmu vai reklāmas objektu izvietošanu neatbilstoši Pašvaldības izsniegtajai reklāmas vai reklāmas objekta izvietošanas atļaujai vai bez tās piemēro brīdinājumu vai naudas sodu:
	1. fiziskām personām no divām līdz 70 naudas soda vienībām;
	2. juridiskām personām no divām līdz 280 naudas soda vienībām.
2. Administratīvā pārkāpuma procesu par Noteikumu pārkāpumu līdz administratīvā pārkāpuma lietas izskatīšanai veic Pašvaldības policijas amatpersonas. Administratīvā pārkāpuma lietu izskata Pašvaldības administratīvā komisija.

**IX. Noteikumu izpildes kontrole,**

**lēmumu apstrīdēšanas un pārsūdzēšanas kārtība**

1. Noteikumu ievērošanas uzraudzību un kontroli veic Ogres novada Pašvaldības policijas amatpersonas atbilstoši savai kompetencei sadarbībā ar Pašvaldību.
2. Lēmumu par atteikumu izsniegt reklāmas atļauju vai atteikumu izdarīt grozījumus reklāmas atļaujā var apstrīdēt Pašvaldības nolikumā noteiktajā kārtībā.

**X. Noslēguma jautājumi**

1. Reklāmas objekts, kas līdz Noteikumu spēkā stāšanās dienai ir saskaņots Pašvaldībā, bet neatbilst Noteikumu prasībām, drīkst būt izvietots līdz reklāmas atļaujas derīguma termiņa beigām, bet ne ilgāk kā 2 (divus) gadus pēc Noteikumu spēkā stāšanās dienas.
2. No 2027. gada 1. janvāra reklāmas, izņemot norādi, izkārtni, mobilo reklāmu, autobusu pieturvietas un afišu stabus, ir tikai digitālais ekrāns.
3. Pārejas periodā 1 (vienu) gadu kopš Noteikumu spēkā stāšanās dienas Pašvaldība var saskaņot reklāmu, kas nav uz digitāla ekrāna, ar noteikumu, ka reklāmas atļaujas termiņš nav garāks par 1 (vienu) gadu no Noteikumu spēkā stāšanās dienas.

Domes priekšsēdētājs E. Helmanis